Stenographia
Stenographia (e verbis Graecis στενός 'strictus' et γράφειν 'scribere') est ars velociter scribendi. Nostrorum temporum stenographia est systema signorum inventorum ad hoc elaboratum, ut verba dicentium, e. g. in officio vel universitate vel consilio et parlamento, statim in audiendo conscribi possint. Sicut in monumento Francisci Xaverii Gabelsberger (1789–1849), inventoris primae stenographiae linguae theodiscae, posito Monaci in vetere coemeterio meridionali (theodisce Alter Südlicher Friedhof), legimus: "Currant verba licet, manus est velocior illis. Nondum lingua suum, dextra peregit opus."